hy hy hy hy hy hy hy hy hy hy hy hy hy hy hy hy hy de hy hy ceb hy en ko hy hy hy hy hy hy hy hy hy hy hy hy hy hy hy hy hy hy hy oc hy es es tr en en hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy es es tr en en hy hy nb hy hy hy hy hy hy hy hy hy hy hy hy hy en en hy hy hy hy hy en en en
Վարչական դատարանը ապօրինի է ճանաչել դատախազության որոշումները՝ ցմահների պահման ռեժիմը կրկնակի անգամ կասեցնելու վերաբերյալ | Forrights.am
Ապրիլի 13-ին վարչական դատարանը Կարեն Զարիկյանի նախագահությամբ նախադեպային վճիռ է կայացրել, որը կարող է փոխել բազմաթիվ ցմահների ճակատագիրը: Ըստ այդմ, ապօրինի են համարվել դատախազության որոշումները՝ ցմահների պահման ռեժիմը կրկնակի անգամ կասեցնելու վերաբերյալ:
Երբ վճիռն օրինական ուժի մեջ մտնի, գլխավոր դատախազությունն ամենայն հավանականությամբ ստիպված է լինելու հրաժարվել ցմահների կյանքը բարդացնելու ընդունված գործելաոճից:
Ինչպես հայնտի է, դատախազությունը չպատճառաբանված դաժանություն է դրսևորում 20 և ավելի տարիներ կալանավայրում անցկացրածների նկատմամբ, և պարբերաբար կասեցնում է Արդարադատության նախարարության տեղաբաշխման հանձնաժողովի որոշումները, նրանց պահման ռեժիմը մեղմացնելու վերաբերյալ: Եւ սա այն  դեպքում, երբ 2019 թվականի հուլիսից ուժի մեջ մտած քրեակատարողական նոր օրենսգրքով ցմահ դատապարտյալը դրական վարքագիծ ունենալու դեպքում 15 տարին կրելուց հետո կարող է տեղափոխվել կիսափակ ուղղիչ հիմնարկ, իսկ 18 տարի ազատազրկումից հետո նա կարող է անցնել արդեն կիսաբաց ռեժիմի:
Օրենքի դրույթների մեջ տեղավորվելու նպատակով դատախազները գնում են ամենաանմարդկային քայլերի: Անգամ չեղյալ են  համարում ցմահներին խրախուսելու վերաբերյալ քրեակատարողական հիմնարկի ադմինիստրացիայի որոշումները:
Դատախազ Իսախանյանը, պատճառաբանելով, որ նման մրցում չի եղել, կասեցրել է Արթուր Կոստանյանին խրախուսելու վերաբերյալ որոշումը: «Ախր, մարդու ծիծաղ է գալիս: Ոնց չի եղել, եթե ես անձամբ  դրան մասնակցել եմ, անձամբ բռնել եմ էդ շտանգան, բարձրացրել եմ», — գանգատվել է Կոստանյանն իր փաստաբանին:
ՔԿԾ կենտրոնական ապարատում գործող տեղաբաշխման հանձնաժողովը 2020 թվականին փոխել է Արթուր Կոստանյանի պահման ռեժիմը,  նրան կիսափակ հաստատությունից տեղափոխելով «Վարդաշեն» ՔԿՀ կիսաբաց տիպի հիմնարկ:
11 ամիս նա անցկացրել է, ինչպես ինքն է ասում, «համարյա ազատության մեջ»: Աշխատել է, սովորել է: Բայց 11 ամիս անց տեղաբաշխման հանձնաժողովի որոշումը կասեցրել են և Կոստանյանին հետ են տարել «Նուբարաշեն» ՔԿՀ: Մի երկու ամսից հանձնաժողովը կրկին պնդել է իր որոշումը, և Կոստանյանին տարել են կիսաբաց ռեժիմ, այս անգամ արդեն «Արմավիր» ՔԿՀ: Բայց այս որոշումը ևս կասեցվել է, և նրան նորից «փակել» են: Դատապարտյալը դիմել է դատարան, սակայն այս անգամ հանձնաժողովն ինքն է չեղարկել  նախկինում կայացրած որոշումները, տեղի տալով դատախազության համառության առաջ:
«28 տարվա ընթացքում ոչ մի խախտում չունեմ: Մի անգամ, շատ վաղուց, որ Տռոս Արամն էր բերդի պետը, Արամ Հովհաննիսյանը, ինձ  ստից տարան կարցեր, որ գոնե մի խախտում գրանցեն: Ինձ որ հետ տարան նորից բերդ, ոնց որ թազա դատավճիռ լիներ, բայց ո՞ր մի հանցանքիս համար»: Այս հարցը Արթուր Կոստանյանը իր հարազատի միջոցով փոխանցել է Forrights.am-ին, խնդրելով հանրայնացնել: Նա եզրակացնում  է՝ կամ դատախազությունը չի ուզում, որ ցմահները գնան առաջ իրենց կյանքում, կամ կապերի մեջ են մտնում տուժողների հետ:
«Դատախազի կողմից վերանայման միջնորդագիր ներկայացնելուց հետո հանձնաժողովի կողմից իր որոշումն անփոփոխ թողնելու դեպքում նորից հանձնաժողովի որոշման կասեցման և վերանայման միջնորդագիր ներկայացնելու որոշում կայացնելու դատախազի հնարավորությունը կխախտի իրավական որոշակիության սահմանադրական սկզբունքը: Դատապարտյալի մոտ առաջանում է լեգիտիմ ակնկալիք առ այն, որ նա պետք է տեղափոխվի կիսաբաց ուղղիչ հիմնարկ: Որևէ իրավական նորմից դատապարտյալի համար չի կարող կանխատեսելի լինել, որ դրանից հետո դատախազը նորից կարող է չհամաձայնվել հանձնաժողովի որոշման հետ, և գործընթացը նորից կարող է հայտնվել շրջապտույտի մեջ: Հատկանշական է, որ տեղաբաշխման հանձնաժողովը հատուկ մասնագիտական մարմին է, որին վերապահված է ուղղիչ հիմնարկի տեսակը որոշելու լիազորությունը, իսկ դատախազը միայն հսկող գործառույթ է իրականացնում և խնդիր հայտնաբերելու դեպքում միջնորդում է հանձնաժողովին վերանայել իր որոշումը, սակայն վերջնական որոշումը հանձնաժողովինն է», — գրված է վարչական դատարանի 13.04.2022 վճռի մեջ:
Պարզ ասած, դատարանը գտել է, որ դատախազությունը իրավունք չունի երկրորդ անգամ կասեցնել տեղաբաշխման հանձնաժողովի որոշումը, քանի որ սա բերում է իրավական որոշակիության սահմանադրական սկզբունքի խախտման:
Այս որոշումը վարչական դատարանը նախագահությամբ Կարեն Զարիկյանի ընդունել է քննելով ցմահ դատտապարտյալ Իգոր Օհանյանի հայցն ընդդեմ դատախազության կասեցման որոշումների:
2020 թվականի մարտին  Քրեակատարողական ծառայության կենտրոնական մարմնում գործող տեղաբաշխման հանձնաժողովը որոշել էր Իգոր Օհանյանին, որը կալանավայրում անցկացրել է 27 տարի, կիսափակ ուղղիչ հիմնարկից տեղափոխել կիսաբաց ուղղիչ հիմնարկ, «Կոշ» ՔԿՀ:
Օհանյանն առաջին կալանավորներից էր, ում ռեժիմը մեղմացվել է: «Իսախանյանը Կոշ գնալուց հետո պահանջեց ամուսնուս գործերը: Մի ամիս հետո վերադարձրեց ադմինիստրացիային, ու բոլորը զարմացան, որ նա սխալ, փաստորեն չի գտել: Բայց
9 ամիս Կոշում մնալուց հետո, դրական վարքագիծ ունենալով, 2021 թվի փետրվարի 23-ին նրան նորից փակեցին, ապա 9 ամսից էլի փոխեցին ռեժիմը, ու էլի փակեցին:
Ոչ մի խախտում, լրիվ դրական էր բնութագրվել, ինչքան բարի բաներ կա, ամեն ինչի մասնակցել էր՝ սպորտսյին  միջոցառումների, եկեղեցական։ Նրան ասում էին՝ Իգոր ջան, եթե բոլոր կալանավորները քեզ նման լինեին, մենք պրոբլեմ չէինք ունանա:
Հետո  միանգամից նույն Իսախանյանի կողմից ուղարկվեց կասեցումը, ու տարան էլի Նուբարաշեն: Բացատրությունը ՝ որ Իգորը ունի դրական վարքագիծ, բայց չունի դրական դինամիկա: Բայց դա աբսուրդ ա», — ասում է Իգոր Օհանյանի կինը:
Դատախազը Իգոր Օհանյանին ասել է՝ ո՞ւմ համար ես մասնակցել, իրա համար է մասնակցել, ո՞ւմ համար ես աշխատել, քեզ համար, «այդտեղ դրական բան չկա»: «Ու մեկը չկա հարց տա, պարոն Իսախանյան, իսկ ո՞ւմ համար պետք է այդ ամենը աներ, եթե ոչ իր: 30 էջ հիմնավորում է գրել, որի վրա անգամ ժամանակ կորցնել կարդալ չարժի, այնպիսի աբսուրդ բաներ են գրած», — ասում է Օհանյանի կինը:
Իգոր Օհանյանի դատական հայցին դատախազությունը առարկել է.  «Օրենքով դատախազը սահմանափակված չէ վերանայման միջնորդագիր ներկայացնելուց հետո հանձնաժողովի կողմից իր որոշումն անփոփոխ թողնելու դեպքում նորից հանձնաժողովի որոշման կասեցման և վերանայման միջնորդագիր ներկայացնելու որոշում կայացնել»: Սակայն դատարանը բավարարել է հայցը:
«Փաստորեն, Իգոր Օհանյանի գործով դատավարությունը ռազմավարական նշանակութուն կունենա, եթե որոշոմը մտնի օրինական ուժի մեջ: Սպասում ենք դրան, որից հետո կդիմենք տեղաբաշխման հանձնաժողովին, որ նոր հանգամանքի ուժով վերանայի Արթուր Կոստանյանի և Իգոր Օհանյանի վերաբերյալ որոշումները», — ասում է ցմահների շահերը ներկայացնող փաստաբան Ռոբերտ Ռևազյանը:
Չպարզաբանված մնաց, թե ինչո՞ւ է տեղաբաշխման հանձնաժողովը կասեցրել  իր իսկ ընդունած և վերընդունած որոշումները, դուք սրա հետ կապված չե՞ք դիմել արդարադատության նախարարություն: Մեր այս հարցին Ռևազյանը պատասխանեց. «Այո, արդարադատության նախարարություն ես բողոք էի ներկայացրել, վիճարկել էի, իրենք պատասխանեցին, որ իրավասու չեն ազդել տեղաբաշխման հանձնաժողովի որոշումների վրա: Այս հարցում նախարարությունը ոչ  մի դեր չունի»:
Նույնը պատասխանեց արդարադատության փոխնախարար Արթի Սարգսյանը. «ԱՆ չունի ազդեցություն տեղաբաշխման հանձնաժողովի որոշումների վրա»:
Կարող ենք ենթադրել, որ տեղաբաշխման հանձնաժողովը ուղղակի  նահանջել է,առանց նույնիսկ սպասելու դատարանի վճռին, գլուխը դատախազությունից ազատելու ձև գտնելով:
Նախորդ նյութը13 անձ բերման է ենթարկվել
Հաջորդ նյութըԲերման են ենթարկվել նաև անձինք, ովքեր գտնվել են հարևանությամբ․ ՄԻՊ
«Մենք երկու տարի է քարի հետ ենք խոսում»
Հայտնաբերվել է անհետ կորած համարվող զինծառայող, վիճակը բավարար է
Այս կայքն ստեղծվել է «Լրատվության այլընտրանքային ռեսուրսներ» ծրագրի շրջանակներում: Ծրագիրը հնարավոր է դարձել Ամերիկայի ժողովրդի աջակցությամբ` ԱՄՆ Միջազգային զարգացման գործակալության (ԱՄՆ ՄԶԳ) միջոցով: Կայքի բովանդակությունը միմիայն հեղինակներինն է և պարտադիր չէ, որ արտահայտի ԱՄՆ ՄԶԳ կամ ԱՄՆ կառավարության տեսակետները:
2022 © Journalists for Human Rights
Պայմանագրային զինծառայողը նռնակ է պայթեցրել կնոջ ծնողների տանը կից հողամասում․ նա...
Արման Թաթոյանը միջոցներ է ձեռնարկում՝ Google-ի հավելվածներում վերացնելու Սյունիքում մի շարք...
Edit with Live CSS
Write CSS OR LESS and hit save. CTRL + SPACE for auto-complete.